Nacrt

Na osnovu člana 117 stav 8 Zakona o sportu ("Službeni list Crne Gore", broj 44/18), a u vezi sa članom 27 stav 1 tačka 13 Zakona o lokalnoj samoupravi ("Službeni list Crne Gore", br. 02/18, 34/19 i 38/20) i člana 54 stav 1 tačka 2 Statuta Glavnog grada ( "Službeni list Crne Gore- opštinski propisi", broj 08/19 i 20/21) Skupština Glavnog grada, na sjednici održanoj \_\_\_\_\_\_ godine donijela je

ODLUKU

 O FINANSIRANJU SPORTA U GLAVNOM GRADU PODGORICA

I- OPŠTE ODREDBE

Član 1

Ovom odlukom se utvrđuju uslovi, način, postupak i kriterijumi za dodjelu sredstava iz Budžeta Glavnog grada opredijeljenih za finansiranje i razvoj sporta i druga pitanja od značaja za unapređenje i razvoj sporta u Glavnom gradu Podgorica.

Član 2

Svi izrazi koji se u ovoj Odluci koriste za fizička lica u muškom rodu podrazumijevaju iste izraze u ženskom rodu.

Član 3

Sredstva iz člana 1 ove odluke koriste se za:

- sufinansiranje programa rada sportskih organizacija,

- razvoj i unapređenje sporta,

- razvoj sportske infrastrukture,

- nagrade za postignute rezultate u sportu.

II - SUFINANSIRANJE PROGRAMA RADA SPORTSKIH ORGANIZACIJA

Član 4

Sportske organizacije čiji se programi mogu sufinansirati su: sportski klubovi, sportsko-rekreativna društva, sportske organizacije lica sa invaliditetom - klub ili društvo (u daljem tekstu: sportske organizacije)

Član 5

Sufinansiranje programa sportskih organizacija iz člana 4 ove odluke vrši se na osnovu javnog konkursa (u daljem tekstu: konkurs), koji objavljuje organ lokalne uprave Glavnog grada nadležan za poslove sporta (u daljem tekstu: nadležni organ).

Konkurs se raspisuje u roku od 30 dana od dana usvajanja Budžeta Glavnog grada.

Konkurs se objavljuje na web sajtu Glavnog grada, oglasnoj tabli i u lokalnim medijima.

Konkurs traje 15 dana od dana objavljivanja.

Član 6

Sportska organizacija na konkurs prijavljuje program za period od godinu dana, sa procjenom iznosa sredstava koji je potreban za sprovođenje programa i detaljnim planom trošenja sredstava.

Prijava na konkurs se podnosi na obrascu koji propisuje nadležni organ.

Član 7

Uz prijavu na konkurs iz člana 6 ove odluke sportska organizacija podnosi:

- program koji sportska organizacija podnosi na obrascu koji propisuje nadležni organ,

- rješenje o upisu u Registar sportskih organizacija u skladu sa Zakonom o sportu,

-izvještaj o realizaciji programa iz prethodne godine, ukoliko su sportskoj organizaciji bila opredijeljena

 sredstva na prethodnom konkursu (narativni izvještaj – ne duži od 5 strana),

- potvrda iz Uprave za inspekcijske poslove da protiv sportskog organizacije nije pokrenut postupak

 privremene zabrane obavljanja sportske djelatnosti (ne starija od 30 dana),

- potvrda iz Centralne banke Crne Gore da sportskom subjektu nijesu blokirani računi (ne starija od 30

 dana),

-potvrda od organa uprave nadležnog za poslove utvrđivanja, kontrole i naplate javnih prihoda da sportski

 subjekt nema neizmirenih poreskih obaveza do 31. decembra prethodne godine,

- potvrda nacionalnog sportskog saveza kojom se potvrđuje tačnost rezultata na obrascu koji propisuje

 nadležni organ

- izjavu ovlašćenog lica u sportskoj organizaciji o istinitosti podataka navedenih u prijavi za konkurs-

 ovjerena od strane suda, organa lokalne uprave nadležnog za poslove ovjeravanja ili notara,

Član 8

Pravo učešća na konkursu iz člana 5 ove Odluke imaju sportske organizacije sa sjedištem na teritoriji Glavnog grada, nakon isteka roka od jedne godine od dana njihovog osnivanja, izuzev sportskih organizacija čiji je osnivač Glavni grad, sportskih organizacija sa teritorije Opštine u okviru Glavnog grada Golubovci, kao i sportskih organizacije koje su ostvarila pravo na besplatno korišćenje sportskih sadržaja u DOO "Sportski objekti" Podgorica za godinu za koju se raspisuje konkurs.

Član 9

Za procjenu programa i utvrđivanje visine sredstava koja se dodjeljuju sportskoj organizaciji za sprovođenje programa, gradonačelnik obrazuje komisiju.

Komisija ima predsjednika i četiri člana i mogu je činiti predstavnici organa lokalne uprave, predstavnici stručnih radnika iz oblasti sporta kao i istaknute ličnosti iz različitih sfera društvenog života Glavnog grada.

Aktom o obrazovanju Komisije određuje se sastav komisije, poslovi i zadaci komisije, bliži uslovi i način rada, naknada za rad u skladu sa zakonom i druga pitanja.

Komisija provjerava konkursnu dokumentaciju i u skladu sa uslovima i kriterijumima za dodjelu sredstava utvrđuje rang listu sportskih organizacija koje ispunjavaju, odnosno ne ispunjavaju uslove za finansiranje.

 Rang lista sadrži naziv sportske organizacije, ukupan broj bodova koji je sportska organizacija ostvarila po svim kriterijumima, visinu opredjeljenih sredstava i obrazloženje.

Rang lista iz stava 5 ovog člana objavljuje se na internet stranici Glavnog grada.

Učesnik konkursa ima pravo prigovora na rang listu. Prigovor se podnesi nadležnom organu u roku od 8 dana od dana njenog objavljivanja.

Odluka Komisije po prigovoru je izvršna i objavljuje se na web sajtu i oglasnoj tabli Glavnog grada.

Član 10

Odluku o sufinansiranju programa sportskih organizacija, na predlog Komisije, donosi gradonačelnik Glavnog grada.

Član 11

Sportska organizacija kojoj su dodjeljena sredstva za sprovođenje programa zaključuje sa nadležnim organom ugovor o sufinansiranju u roku od 20 dana od dana donošenja odluke.

Ugovorom iz stava 1 ovog člana utvrdiće se dinamika realizacije programa, uplata, korišćenje i pravdanje odobrenih sredstava i obaveza sportske organizacije za dostavljanje izvještaja o realizaciji programa.

Odobrena sredstva za sufinansiranje programa sportskih organizacija mogu se koristiti srazmjerno ostvarenju tekućeg Budžeta.

Član 12

Izuzetno od člana 5 stava 1 ove odluke, može se sufinansirati program koji je od značaja za uspješno predstavljanje Glavnog grada na domaćoj i međunarodnoj sceni, koji unapređuje rad sportske organizacije i pojedinca i u drugim izuzetnim slučajevima, po odluci gradonačelnika a na prijedlog nadležnog organa.

Član 13

Nadzor nad sprovođenjem programa sportskih organizacija kojima su odlukom dodjeljena sredstva sprovodi nadležni organ.

Sportska organizacija je dužna da dodijeljena sredstva koristi namjenski u skladu sa programom i planom potrošnje sredstava i da nadležnom organu podnosi izvještaj o utrošku dodjeljenih sredstava.

U slučaju da sportska organizacija, u roku preciziranim ugovorom, ne podnese izvještaj iz stava 2 ovog člana ili ne dokaže da su sredstva namjenski trošena, obustaviće se dalje finansiranje programa sportske organizacije.

U slučaju kada sportska organizacija ne može da dokaže da su sredstva trošena namjenski, dužna je da vrati nenamjenski utrošena sredstva, a ako ne izvrši povraćaj tih sredstava ne može učestvovati na narednom javnom konkursu za sufinansiranje sportskih organizacija.

Član 14

Kriterijumi za raspodjelu sredstava iz Budžeta Glavnog grada za sufinasiranje programa rada sportskih organizacija su:

 1. Tradicija i društveni značaj sportske organizacije

 2. Karakteristike takmičarskih aktivnosti svih uzrasnih kategorija sportskog kluba;

 3. Postignuti rezultati sportskog kluba u prethodnoj godini

 4. Organizacija i realizacija nacionalnih i međunarodnih sportskih manifestacija;

 5. Broj reprezentativaca i postignuti rezultati;

 6. Razvijenost i masovnost netakmičarskog sporta

7. Međunarodne aktivnosti klubova iz netakmičarskog sporta i društva za sportsku rekreaciju

 8.Vrednovanje statusa sporta prema kategorizaciji.

III- RAZVOJ I UNAPREĐENJE SPORTA

Član 15

 Glavni grad podstiče i pomaže: razvoj dječijeg sporta, školskog i univerzitetskog sporta, razvoj sporta lica sa invaliditetom,razvoj sportske rekreacije građana, sportske priredbe od značaja za grad, stvaranjem organizacionih, prostornih, finansijskih, stručnih i drugih uslova za njihov rad.

Član 16

O aktivnostima iz člana 15 ove odluke, nadležni organ obavezan je da sačini izvještaj o realizaciji aktivnosti i utrošenim sredstvima i podnosi ga gradonačelniku jednom godišnje.

Nadležni organ će, u navedenom izvještaju, cijeneći postignute rezultate i uočene nedostatke, iznijeti preporuke za naredne aktivnosti u ovoj oblasti.

IV - RAZVOJ SPORTSKE INFRASTRUKTURE

Član 17

Unapređenje sportske infrastrukture ostvaruje se unapređenjem kapaciteta i funkcionalnosti postojećih objekata, to jest rekonstrukcijom postojećih sportskih objekata i otvorenih sportskih terena i izgradnjom novih sportskih objekata i realizovaće se kroz:

 - određivanje prioriteta u rekonstrukciji i izgradnji novih sportskih objekata;

 - planiranje potrebnih finansijskih sredstava u Budžetu Glavnog grada i definisanje međusobnih obaveza svih učesnika u rekonstrukciji i izgradnji sportskih objekata;

- racionalno i namjensko korišćenje sportskih objekata u svojini Glavnog grada, kroz odobravanje njihovog korišćenja i dodjelu sportskim organizacijama odgovarajućih termina za treninge

 - stvaranje baze podataka sportskih objekata na teritoriji Glavnog grada.

Nadležni organ je u obavezi da shodno navedenom u stavu 1 ovog člana, krajem tekuće godine proslijeđuje gradonačelniku izvještaj o stanju sportskih objekata i terena u vlasništvu Glavnog grada, kao i prijedloge za unapređenje sportske infrastrukture, kako bi se izdvojili i iskazali kao posebni izdaci u okviru kapitalnog budžeta za narednu godinu.

Član 18

DOO "Sportski objekti" Podgorica čiji je osnivač Glavni grad, a koji gazduje sportskim objektima (sportske sale, tereni, bazeni i drugi sportski objekti) dužno je da pruža usluge sportskim organizacijama koje to pravo steknu prema kriterijumima predviđenim ovom Odlukom.

Nadležni organ je dužan da kontroliše namjensko korišćenje dodijeljenih termina.

Sportska organizacija za koju se utvrdi nenamjensko korišćenje termina, ubuduće gubi pravo korišćenja termina.

Usluge koje pruža DOO "Sportski objekti" Podgorica uračunavaju se u učešće Glavnog grada u sufinansiranju sportskih organizacija.

Član 19

Raspodjela termina u sadržajima “Sportski objekti” doo sportskim organizacijama se vrši na osnovu javnog konkursa (u daljem tekstu: konkurs), koji objavljuje nadležni organ.

Konkurs se raspisuje najkasnije do kraja tekuće godine, na ime korišćenja termina za narednu kalendarsku godinu.

Konkurs se objavljuje na web sajtu Glavnog grada, oglasnoj tabli i u lokalnim medijima.

Konkurs traje 10 dana od dana objavljivanja.

Nakon prispjele dokumentacije, Komisija iz člana 9 ove odluke utvrđuje listu sportskih organizacija koje ispunjavaju uslove za dodjelu termina.

Lista sadrži naziv sportske organizacije, vrstu sadržaja, broj termina i obrazloženje.

Lista iz stava 6 ovog člana objavljuje se na internet stranici Glavnog grada u roku od deset dana od dana isteka konkursa.

Učesnik konkursa ima pravo prigovora na listu. Prigovor se može podnjeti Komisiji u roku od 8 dana od dana njenog objavljivanja.

 Odluka Komisije po prigovoru je izvršna i objavljuje se na web sajtu i oglasnoj tabli Glavnog grada.

 Odluku o dodjeli termina, na predlog Komisije, donosi gradonačelnik Glavnog grada.

Član 20

Kriterijumi za raspodjelu termina sportskim organizacijama na teret Budžeta Glavnog grada su:

 1. Tradicija i društveni značaj sportske organizacije;

 2. Karakter takmičenja;

 3. Razvijenost i masovnost sporta,

 4. Ostvareni sportski rezultati na međunarodnim i državnim takmičenjima u tekućoj godini;

 5. Organizacija i realizacija nacionalnih i međunarodnih sportskih manifestacija;

 6. Vrednovanje statusa sporta prema kategorizaciji.

Član 21

Izuzetno od člana 19 ove odluke, može se dodjeliti termin sportskoj organizaciji koja svojim programom i djelovanjem uspješno predstavlja Glavni grad na domaćoj i međunarodnoj sceni i u drugim izuzetnim slučajevima, po odluci gradonačelnika a na prijedlog nadležnog organa.

**V – NAGRADE ZA POSTIGNUTE REZULTATE U SPORTU**

**Član 22**

U skladu sa budžetskim mogućnostima Glavnog grada, opredjeljuju se sredstva za :

- nagrade za postignute sportske rezultate u seniorskoj konkurenciji i

- nagrade za najuspješnije sportiste Podgorice.

Rješenje o dodjeli nagrada i priznanja sportskim subjektima donosi Gradonačelnik na predlog stručne komisije.

Stručnu komisiju iz stava 2 ovog člana obrazuje gradonačelnik.

 **1. Dodjela nagrada za postignute sportske rezultate u seniorskoj konkurenciji**

**Član 23**

Nagrade za postignute sportske rezultate u seniorskoj konkurenciji u sportovima koji su na programu Olimpijskih, odnosno Paraolimpijskih igara, obezbjeđuju se sportistima i trenerima za osvojena prva tri mjesta na Olimpijskim igrama, Svjetskom i Evropskom prvenstvu.

**Član 24**

Nagrade za postignute sportske rezultate u seniorskoj konkurenciji obezbjeđuju se i sportistima čiji sportovi nijesu na programu Olimpijskih igara, odnosno Paraolimpijskih igara, a njihove međunarodne sportske organizacije su priznate od GAISF, MOK-a.

**Član 25**

Ako je sportista ostvario više rezultata tokom godine iz člana 23 ove odluke, pripada mu jedna nagrada za najbolji rezultat.

Treneru pripada jedna nagrada u visini najveće nagrade koju je ostvario najbolji takmičar/ekipa koju trenira.

**Član 26**

Prijedlozi za dodjelu nagrada sa dokazima o postignutim rezultatima ovjerenim od nacionalnog sportskog saveza, dostavljaju se nadležnom organu do 30. novembra tekuće godine.

Dokazi koji se uz prijedlog dostavljaju treba da sadrže sljedeće podatke: ime i prezime takmičara, selekciju u kojoj je ostvario rezultat, na kom nivou takmičenja, koje mjesto i broj žiro-računa sportiste.

**2.Dodjela nagrada za najuspješnije sportiste Podgorice**

 Član 27

Radi odavanja društvenog priznanja najboljim sportistima u Glavnom gradu, ustanovljava se godišnje priznanje iz oblasti sporta (u daljem tekstu: Priznanje).

Priznanje se dodjeljuje jednom godišnje na kraju kalendarske godine.

 Član 28

Za priznanje mogu biti predloženi sportisti, sportski radnici koji svoje djelovanje ostvaruju na teritoriji Glavnog grada, kao i sportske organizacije čije je sjedište na teritoriji Glavnog grada, a postigli su zapažene rezultate u godini za koju se priznanje dodjeljuje.

Priznanje se dodjeljuje za kategorije:

1.najbolji sportista

2.najbolji sportski klub

3.najbolji trener

4. mladi perspektivni sportista

Nadležni organa može dodijeliti priznanje i drugim sportskim subjektima koji su se svojim radom afirmisali u prethodnoj godini u skladu sa trenutnim mogućnostima i raspoloživim sredstvima u Budžetu Glavnog grada za finansiranje sporta.

 **Član 29**

Za kategorije najuspješniji sportista, trener i sportski klub, pored priznanja Glavnog grada, dodjeljuje se i novčana nagrada za sve tri kategorije.

VI- PRELAZNE I ZAVRŠNE ODREDBE

Član 30

Bliže kriterijume za raspodjelu sredstava iz Budžeta Glavnog grada sportskim subjektima propisuje gradonačelnik posebnim aktom.

Akt iz stava 1 ovog člana donijeće se u roku od 8 dana od dana stupanja na snagu ove odluke.

Član 31

Radi organizovanog i sistematskog praćenja stanja sportu u Glavnom gradu i dugoročnog planiranja njegovog razvoja u Glavnom gradu, nadležni organ izradjuje i ažurira službenu evidenciju koja se odnosi na sportske subjekte i sportske aktivnosti u Glavnom gradu i to:

 - registar sportskih objekata na nivou Glavnog grada sa podacima o vlasniku objekta, načinu korištenja i održavanja;

 - registar sportskih subjekata (klubova) sa teritorije Glavnog grada koji se nalaze u sistemu takmičenja, sa podacima o odgovornih licima, statusom kluba, ukupnom broju registrovanih sportista u struktovnom savezu (po uzrastu i polu),

 - pregled ekipa po rangovima takmičenja;

 - pregled rezultata na domačim takmičenjima na godišnjem nivou svih ekipa i pojedinaca u sistemu takmičenja;

 - pregled rezultata na medjunarodnim takmičenjima svih ekipa i pojedinaca u sistemu takmičenja;

 - naziv osnovnih i srednjih škola koje su uključene u školski sport;

 - naziv organizacija koje se bave sportom za sve i

 - naziv registrovanih sportskih klubova koje okupljaju osobe za invaliditetom.

Član 32

Nadležni organ na web stranici Glavnog grada objavljuje i ažurira sve informacije vezane za sportske organizacije (konkurs, odluku o sufinansiranju sportskih organizacija, nagrade za postignute rezultate u sportu i dr).

Član 33

Imenovanje Komisije iz člana 9 ove odluke izvršiće se u roku od 30 dana od dana stupanja na snagu ove odluke.

Do imenovanja Komisije iz stava 1 ovog člana poslove i zadatke Komisije propisane ovom odlukom obavljaće Komisija formirana u skladu sa Odlukom o finansiranju sporta u Glavnom gradu Podgorica ("Službeni list Crne Gore - opštinski propisi", br. 40/19).

Član 34

Danom stupanja na snagu ove odluke prestaje da važi Odluka o finansiranju sporta u Glavnom gradu Podgorica ("Službeni list Crne Gore - opštinski propisi", br. 40/19).

Član 35

Ova odluka stupa na snagu osmog dana od dana objavljivanja u “Službenom listu Crne Gore-Opštinski propisi”.

Broj: 01-016/21-\_\_\_

Podgorica: \_\_\_\_\_\_2021. godine

**Skupština Glavnog grada – Podgorice**

Predsjednik Skupštine,

**dr Đorđe Suhih**

***OBRAZLOŽENJE***

**PRAVNI OSNOV**

Pravni osnov za donošenje Odluke o finasiranju sporta u Glavnom gradu sadržan je u članu 117 stav 8 Zakona o sportu ("Službeni list Crne Gore", broj 44/18), kojim je propisano da se uslovi, način, postupak i kriterijumi za dodjelu sredstava, kao i kontrola nad realizacijom programa sportskih organizacija bliže utvrđuju propisom Ministarstva, odnosno opštine, članu 27 stav 1 tačka 13 Zakona o lokalnoj samoupravi ("Službeni list Crne Gore", br. 02/18 , 34/19 i 38/20) kojim je propisano da opština, u skladu sa zakonom i drugim propisima stvara uslove za razvoj i unapređenje sporta djece, omladine i građana, kao i razvijanje međuopštinske sportske saradnje i članu 54 stav 1 tačka 2 Statuta Glavnog grada ( "Službeni list Crne Gore - opštinski propisi", br. 08/19 i 20/21) kojim je propisano da Skupšina u vršenju poslova iz svog djelokruga donosi propise i druge opšte akte.

 **RAZLOG ZA DONOŠENJE**

U skladu sa Važećom Odlukom o finansiranju sporta u Glavnom gradu Podgorica ("Službeni list Crne Gore - opštinski propisi", br. 40/19 ) gradonačelnik je imenovao Komisiju za raspodjelu sredstava sportskim klubovima koja je izvršila raspodjelu sredstava po konkursu za 2020. godinu i 2021. godinu. Komisija je na osnovu dosadašnjeg iskustava u radu predložila da se pristupi donošenju nove Odluke o finansiranju sporta u Glavnom gradu na način da se prilikom definisanja ključnih odredbi, prvenstveno za bodovanje, treba sagledati realno stanje u oblasti sporta u Glavnom gradu, značaj svake grane sporta i njegovu tradiciju, konkurenciju i težinu dolaska do određenih rezultata na koji način treba propisati adekvatne kriterijume za bodovanje i smanjiti razliku između ekipnih i pojedinačnih sportova a u svakom slučaju nagraditi ostvareni rezultat.

U nastojanjima Glavnog grada da unaprijedi i pospješi razvoj sporta, kao i da utvrdi način i postupak raspodjele i usmjeravanja sredstava iz Budžeta Glavnog grada opredijeljenih za finansiranje sporta,ovom odlukom u odnosu na prethodnu Odluku utvrđeni su, pored kriterijuma za dodjelu sredstava sportskim organizacijam i kriterijumi za raspodjelu termina sportskim organizacijama. U cilju bolje transparentosti ovom odlukom predlaže i raspisivanje javnog konkursa za dodjelu besplatnih termina sportskim organizacijama.

Ovom odlukom predviđeno je da se sredstva iz Budžeta Glavnog grada, u skladu sa imperativnim odredbama Zakona o sportu, koje se odnose na lokalne samouprave, koriste za sufinansiranje programa rada sportskih klubova, sportsko rekreativnih društava, razvoj sportske infrastrukture. Takođe, ovom Odlukom, u skladu sa finasijskim mogućnostima Glavnog grada, predviđeno je da se opredjeljuju sredstva i za ostale sportske aktivnosti koje predstavljaju javni interes, kao što je razvoj dječijeg, školskog i univerzitetskog sporta, razvoj sporta lica sa invaliditetom, razvoj sportske rekracije, nagrade za postignute rezultate u sportu. Ustanovljena obaveza imenovanja Komisije za raspodjelu sredstava i dodjelu termina koju imenuje gradonačelnik. Takođe, utvrđeno je i da će se posebnim aktima koje donosi gradonačelnik u roku od 8 dana od dana stupanja na snagu ove odluke, utvrditi bliži kriterijumi za raspodjelu sredstava iz Budžeta Glavnog grada sportskim subjektima, kao i bliži kriterijumi za raspodjelu termina.

Za sprovođenje ove odluke nije potrebno obezbjeđivati dodatna sredstva osim onih koja su u budžetu opredjeljena

**SADRŽAJ ODREDBI ODLUKE**

U opštim odredbama utvrdjen je sadržaj Odluke o finansiranju sporta u Glavnom gradu Podgorica, u poglavlju II utvrdjen je način sufinansiranja programa sportskih organizacija, u poglavlju III razvoj i unapređenje sporta,u poglavlju IV razvoj sportske infrastrukture, u poglavlju V nagrade za postignute rezultate u sportu i u poglavlju VI prelazne i završne odredbe propisan je rok za donošenje posebnih akta o bližim kriterijumima za finansiranje sportskih subjekata i bližih kriterija za dodjelu termina, i stupanje na snagu odluke.

 Na osnovu navedenog, predlaže se Skupštini Glavnog grada – Podgorice da donese Odluku o finasiranju sporta u Glavnom gradu.